Illum il-Kunsill adotta konklużjonijiet dwar is-Sudan, filwaqt li rrikonoxxa l-opportunità storika li toffri t- transizzjoni politika tas-Sudan biex issir ħidma lejn pajjiż paċifiku, demokratiku u għani. Il-konklużjonijiet jenfasizzaw li s-suċċess tas-Sudan għadu kruċjali għall-istabbiltà fil-Qarn tal-Afrika u fir-reġjun inġenerali, u jaffermaw mill-ġdid l-impenn tal-UE, bħala sieħeb ewlieni, li takkumpanja lis-Sudan fit- triq tiegħu għal riforma politika, ekonomika u soċjali , sabiex it-transizzjoni għal demokrazija tirnexxi. Il-Kunsill jenfasizza wkoll li sabiex tiġi garantita l-istabbiltà fit-tul tal-pajjiż, it-transizzjoni għandha tinkludi l-elementi kollha tas-soċjetà , b'mod partikolari n-nisa, iż-żgħażagħ u l-persuni minn reġjuni partikolarment milquta mill-konflitt u l-marġinalizzazzjoni. Ta' min itenni wkoll l-importanza tas-soċjetà ċivili. F'dan ir-rigward, il-Kunsill ifakkar li huwa biss gvern effettiv immexxi minn nies ċivili u li jkollu l-awtorità li jieħu deċiżjonijiet reali li ser jikseb il-fiduċja tal-poplu Sudaniż u jħejji l-pedamenti għal riformi sinifikattivi. L-UE għadha tinsab lesta li tassisti fi proċess ta' paċi mmexxi mis-Sudaniżi f'koordinazzjoni mas-sħab reġjonali, b'mod speċjali l-Unjoni Afrikana. Filwaqt li jirrikonoxxi li hemm bżonn ta' riformi makroekonomiċi sostanzjali biex l-ekonomija Sudaniża tingħata ħajja ġdida u biex din titqiegħed fit-triq lejn tkabbir inklużiv u sostenibbli, il-Kunsill jinnota li l-UE tinsab lesta li tappoġġa l-pjanijiet tal-gvern transizzjonali f'dan ir-rigward. Filwaqt li tilqa' l-passi reċenti li ttieħdu mill-gvern ta' transizzjoni, il-konklużjonijiet jistqarru li l-UE għadha mħassba dwar is-sitwazzjoni umanitarja li qed tiddeterjora, li ġiet aggravata minn għadd kbir ta' refuġjati u persuni spostati f'pajjiżhom. L-UE tappella lill-awtoritajiet Sudaniżi biex ineħħu l-ostakli burokratiċi li fadal għall-ħidma tal-atturi umanitarji u tal-iżvilupp. Konklużjonijiet tal-Kunsill dwar is-Sudan, 9 ta' Diċembru 2019 Dikjarazzjoni tal-Kunsill Affarijiet Barranin dwar is-Sudan (stqarrija għall-istampa, 17/06/2019) Delegazzjoni tal-UE għas-Sudan Ara l-paġna tal-laqgħa